Myslenski sport wobradźa Janej Kregelinej wjeselo. „Za Wojerowske šachowe towarstwo ASP sym prawidłownje w Čornochołmčanskim Frenclowym domje. Hrajemy we wyšej lize, najwyšej němskej klasy“, powěda 48lětny prawiznik. Wot 2014 je wón zapósłanc SPD we Wojerowskej měšćanskej radźe. Dale je trenar, hrajer a wot lěta 2012 tež předsyda Wojerowskeho šachoweho towarstwa. Wot lońšeho angažuje so rodźeny Běłowodźan tohorunja w přiradźe za serbske naležnosće města Wojerec.
Wotrostł je Jan Kregelin w Grodku. „W pěstowarni swjećachmy kóžde lěto ptači kwas. W šulskim času smy tež camprowali. Nalěto debjachmy jutrowne jejka“, wón powěda. „W měsće běchu mi dwurěčnje popisane taflički derje znate. Tak sym wotrostł.“ Rjadowniske jězby wjedźechu často do Błótow. Tam zeznajomi so Kregelin z narodnej drastu Delnich Serbow, jich rěču a kulturu. Po wukubłanju z maturu w energijowym kombinaće Čorna Pumpa a słužbje we wójsku studowaše wón w Lipsku prawo. Wot 1999 dźěła jako prawiznik. „Dźěło w serbskej přiradźe dopomina mje na moje serbske korjenje. To mje pohonja, a sym hordy na to“, Wojerowčan wuzběhnje.
szl_Latn szl_Latn